CELEX: 62019TN0872
Language: sk
Date: 2019-12-22 00:00:00
Title: Vec T-872/19: Žaloba podaná 22. decembra 2019 – IM/EIB

2.3.2020   
            
            
               SK
            
            
               Úradný vestník Európskej únie
            
            
               C 68/48
            
         
      Žaloba podaná 22. decembra 2019 – IM/EIB
      (Vec T-872/19)
      (2020/C 68/57)
      Jazyk konania: francúzština
      
         Účastníci konania
      
      
         Žalobca: IM (v zastúpení: D. Giabbani, advokát)
      
         Žalovaná: Európska investičná banka
      
         Návrhy
      
      Žalobca navrhuje, aby Všeobecný súd:
      
                  —
               
               
                  vyhlásil žalobu za prípustnú,
               
            
                  —
               
               
                  rozhodol, že žaloba je odôvodnená,
               
            
                  —
               
               
                  určil, že rozhodnutie z 3. októbra 2019, prípadne rozhodnutie z 9. októbra 2019 je protiprávne a zneužívajúce,
               
            
                  —
               
               
                  uložil Európskej investičnej banke povinnosť zaplatiť žalobcovi na základe dôvodov uvedených vyššie sumu 143 915,70 eura z titulu nemajetkovej ujmy a sumu 1 726 988,40 eura z titulu majetkovej ujmy či inú sumu, aj vyššiu, na základe posúdenia ex aequo et bono vykonaného Všeobecným súdom alebo znalcom, spoločne s úrokom od podania tohto návrhu až do zaplatenia,
               
            
                  —
               
               
                  uložil žalovanej povinnosť nahradiť trovy konania.
               
            
         Dôvody a hlavné tvrdenia
      
      Na podporu svojej žaloby žalobca uvádza štyri žalobné dôvody.
      
                  1.
               
               
                  Prvý žalobný dôvod založený na porušení článku 20 stanov Európskeho investičného fondu, ktorý stanovuje, že „generálny riaditeľ je vymenovaný maximálne na obdobie piatich rokov a môže byť vymenovaný opakovane“.
               
            
                  2.
               
               
                  Druhý žalobný dôvod založený na porušení oznámenia o prijatí žalobcu do zamestnania z 5. marca 2014 a jeho dodatku, lebo z týchto dokumentov a z predĺženia výkonu funkcie žalobcu aj na obdobie po 15. marci 2017 vyplýva existencia dohody, ktorá mu umožňuje pracovať až do veku 67 rokov alebo ešte dlhšie.
               
            
                  3.
               
               
                  Tretí žalobný dôvod založený na priamej diskriminácii na základe žalobcovho veku. Žalobca sa domnieva, že odmietnutím jeho kandidatúry len na základe veku výberová komisia porušila zásadu zákazu diskriminácie.
               
            
                  4.
               
               
                  Štvrtý žalobný dôvod založený na porušení dôverných a osobných údajov žalobcu. Žalobca tvrdí, že ak sa výberová komisia odvoláva na obsah oznámenia o prijatí do zamestnania ako na podklad svojho rozhodnutia, uznáva tým, že sa oboznámila s dokumentom, ktorý nemala mať k dispozícii a ktorý obsahoval osobné údaje týkajúce sa žalobcu.